තම පුත්‍රයාගේ වීඩියෝවක් සමාජ මාධ්‍ය ඔස්සේ ප්‍රචාරය කිරීම නිසා ඔහුට හා පාසලට බලවත් අසාධාරණයක් වූ බව රත්නපුර, ගොඩවෙල කන්‍යාරාමයට (කොන්වන්ට් ජාතික පාසලට) පිවිසෙන මාර්ගයේ කණුවක ගැට ගසා සිටි රත්නපුර ජනප්‍රිය පාසලක සිසුවාගේ පියා හිරු ප්‍රවෘත්ති වෙත කියා සිටියා.මේ පිළිබඳ සමාජ මාධ්‍යවල පළ වූ වීඩියෝව සම්බන්ධයෙන් එම සිසුවාගේ පාසල වන රත්නපුර සීවලී විදුහල  විසින් අදාළ සිසුවාගේ දෙමාපියන් ගෙන්වා අද (25) මුලික පරීක්ෂණයක්ද පවත්වා තිබෙන බව දැනගන්නට තිබෙනවා.කෙසේ වෙතත් සිසුවාට පාසල් පැමිණීම සම්බන්ධයෙන් කිසිදු තහනමක් නොමැති බවත් ඔහු රෝහලෙන් පැමිණි පසු සුපුරුදු පරිදි පාසල් පැමිණිය හැකි බවත් රත්නපුර සීවලී විදුහලේ විදුහල්පතිවරයා සඳහන් කළා.අදාළ වීඩියෝව පෙරේදා (23) සමාජ මාධ්‍ය ඔස්සේ ප්‍රචාරය වුණා.එම ස්ථානයේ සිටි පුද්ගලයෙකු ද මෙම සිද්ධියට මැදි වී කළ ප්‍රකාශයක් ද එම වීඩියෝවේ දක්නට ලැබුණා.කෙසේ වෙතත් මේ සම්බන්ධයෙන් අප රත්නපුර පොලිසියෙන් කළ විමසීමකදී ඔවුන් ප්‍රකාශ කළේ අදාළ සිසුවාගේ උපන්දින වෙනුවෙන් ඔහුව හාස්‍යට ලක්කිරීම සඳහා ඔහුගේ මිතුරන් පිරිසක් මෙම ක්‍රියාව කර ඇති බවයි.